送徐如心如婺源三十韻
作者：方回
朝代：宋

paragraphs: 之子成春服，歡言駕出遊。
殘紅三月路，疊翠萬山州。
夏后乘輴澤，軒皇煉藥丘。
曠平初渺莽，屈曲漸深幽。
比縣干戈偃，諸村盜賊收。
室廬還舊貫，邸店競新修。
蠶月門多鐍，秧田草盡耰。
畫龍沽肆古，檻虎驛程脩。
天目蟠根遠，王干設險遒。
徑紆橫巨石，澗潔見游鯈。
嶽勢攀衡霍，星文摘斗牛。
桑麻敦本業，笋蕨勝珍羞。
谷冷長杉密，岡溫早茗抽。
宣平何處在，太白此中求。
仙墅丹池火，僧廬野竹秋。
農談通稗史，騷詠入樵謳。
楚雨三江外，吳雲五嶺頭。
夕陽彭蠡浦，潮水浙河流。
西望番君國，東思越相州。
孰云民俗儉，政爾士風優。
輿隸知周孔，章縫盛魯鄒。
聖賢一道續，天地四書留。
闕里瞻庠序，師臣拜冕旒。
永懷枌梓故，能奠藻芹不。
靈順王封廟，華光佛氏樓。
端能無鬼責，焉所匪神庥。
矧是儒家彥，初非賈客儔。
詩材工捃摭，意匠極雕鎪。
佳句垂千古，浮榮等一漚。
吾家紫陽下，肯作寄書郵。